2017. gada 7. martā Noteikumi Nr. 131

Rīgā (prot. Nr. 11 10. §)

**Noteikumi par juridiskās vai fiziskās personas resursu iesaistīšanu reaģēšanas un seku likvidēšanas pasākumos vai ugunsgrēka dzēšanā, vai glābšanas darbos, kā arī tai radušos izdevumu un zaudējumu kompensācijas aprēķināšanas kārtību**

Izdoti saskaņā ar

Civilās aizsardzības un katastrofas pārvaldīšanas

likuma 8. panta otrās daļas 4. un 5. punktu un

Ugunsdrošības un ugunsdzēsības likuma 20. pantu

**I. Vispārīgais jautājums**

1. Noteikumi nosaka:
   1. kārtību, kādā valsts vai pašvaldības institūcija (turpmāk – institūcija) iesaista reaģēšanas un seku likvidēšanas pasākumos juridiskās vai fiziskās personas rīcībā esošos resursus;
   2. kārtību, kādā juridiskajai vai fiziskajai personai kompensējami izdevumi un zaudējumi, kas radušies, tās resursus iesaistot reaģēšanas un seku likvidēšanas pasākumos, kā arī kompensācijas apmēra aprēķināšanas kārtību;
   3. kārtību un apmēru, kādā atlīdzināmi izdevumi un zaudējumi, kas radušies, ugunsgrēka dzēšanā vai glābšanas darbos iesaistot fizisko vai juridisko personu resursus.

**II. Resursu iesaistīšanas kārtība**

1. Lēmumu par resursu iesaistīšanu pieņem:

2.1. reaģēšanas pasākumos un seku likvidēšanas pasākumos – reaģēšanas un seku likvidēšanas darbu vadītājs;

2.2 ugunsgrēka dzēšanā vai glābšanas darbos – ugunsgrēka dzēšanas un glābšanas darbu vadītājs.

1. Reaģēšanas un seku likvidēšanas darbu vadītājs un ugunsgrēka dzēšanas un glābšanas darbu vadītājs (turpmāk – darbu vadītājs) par šo noteikumu 2. punktā minēto lēmumu informē institūcijas vadītāju vai viņa pilnvaroto personu.
2. Darbu vadītājs un resursu īpašnieks (valdītājs) vai viņa pilnvarota persona, ja iespējams, notikuma vietā noslēdz rakstisku vienošanos par resursu iesaistīšanu ([1. pielikums](http://likumi.lv/doc.php?id=167909#piel1)).
3. Ja notikuma vietā noslēgt rakstisku vienošanos nav iespējams, darbu vadītājs un resursu īpašnieks (valdītājs) vai viņa pilnvarota persona rakstisku vienošanos noslēdz piecu darbdienu laikā pēc resursu iesaistīšanas attiecīgajā pasākumā.

**III. Izdevumu un zaudējumu atlīdzināšanas un kompensācijas apmēra aprēķināšanas kārtība**

1. Faktiskos izdevumus un zaudējumus, kas radušies, iesaistot resursus darbos, kompensē pilnā apmērā, bet nekompensē atrauto peļņu.
2. Lai saņemtu kompensāciju, fiziskā vai juridiskā persona divu mēnešu laikā pēc tās īpašumā vai valdījumā esošo resursu iesaistīšanas darbos iesniedz noslēgtās vienošanās tekstā norādītajā institūcijā rakstisku iesniegumu par izdevumu un zaudējumu kompensēšanu ([2. pielikums](http://likumi.lv/doc.php?id=167909#piel2)).
3. Iesniegumam pievieno dokumentu kopijas, kas apliecina fiziskās vai juridiskās personas resursu īpašuma vai valdījuma tiesības, kā arī faktisko izdevumu un zaudējumu apmēru.
4. Institūcija, nosakot kompensācijas apmēru, vienojas ar konkrēto fizisko vai juridisko personu, ņemot vērā resursa vidējo tirgus cenu Latvijā, ja nepieciešams, piesaistot neatkarīgu ekspertu. Resursa vidējo tirgus cenu nosaka, veicot tirgus izpēti, un aprēķina kā vidējo vērtību no triju juridisko vai fizisko personu piedāvājumiem Latvijas tirgū, izņemot gadījumu, ja Latvijas tirgū ir pieejams tikai viens šāds resurss.
5. Institūcija pārbauda šo noteikumu [8. un 9. punktā](http://likumi.lv/doc.php?id=167909#p6) mi­nētos dokumen­tus un Administratīvā procesa likumā noteiktajā kārtībā pieņem lēmumu par izdevumu un zaudējumu kompensēšanu.
6. Institūcija par pieņemto lēmumu informē fizisko vai juridisko personu Paziņošanas likumā noteiktajā kārtībā.
7. Pieņemto lēmumu fiziskā vai juridiskā persona ir tiesīga apstrīdēt un pārsūdzēt Administratīvā procesa likumā noteiktajā kārtībā.
8. Izdevumu un zaudējumu kompensāciju izmaksā fiziskajai vai juridiskajai personai, attiecīgo summu pārskaitot uz iesniegumā norādīto norēķinu kontu kredītiestādē.
9. Izdevumu un zaudējumu kompensāciju izmaksā no institūcijai kārtējam saimnieciskajam gadam piešķirtā finansējuma vai no valsts budžeta programmas "Līdzekļi neparedzētiem gadījumiem".

**IV. Noslēguma jautājums**

1. Atzīt par spēku zaudējušiem Ministru kabineta 2007. gada 11. de­cembra noteikumus Nr. 842 "Kārtība, kādā juridiskajām un fiziskajām personām kompensējami izdevumi un zaudējumi, kas radušies, iesaistot personu resursus reaģēšanas pasākumos, ugunsgrēka dzēšanā vai glābšanas darbos, un kompensācijas apmēra aprēķināšanas kārtība" (Latvijas Vēstnesis, 2007, 201. nr.; 2013, 215. nr.).

Ministru prezidents Māris Kučinskis

Iekšlietu ministrs Rihards Kozlovskis